Skoolplasings vir gr. 1’s, gr. 8’s nou eers láter gedoenFoto: Pixabay/Pexels.com Die Gautengse onderwysdepartement het die datum waarop hy met die plasing van gr. 1- en gr. 8-leerders by skole sou begin tot 18 September uitgestel. Die proses sou aanvanklik al môre begin het. Die departement sê in ŉ verklaring ouers van leerders wat hul dokumente ingedien het, moet nou eers ná 18 September ŉ aanbieding van ŉ plasing by ŉ skool verwag. SMS’e daaroor word tot 31 Oktober uitgestuur. Die departement het gesê die doel van die hersiende datum is om die departement én skole genoeg tyd te gee om die waglyste behoorlik na te gaan om te verseker dat geen leerling benadeel word nie. Die departement het ook gesê dat die sogenaamde WA1 tot WA4-nommers wat die departement tydens die aansoekperiode uitgereik het, nié gebruik gaan word as die grondslag waarop plasing gedoen word nie. SMS’e oor plasings word ook nie op dieselfde dag aan alle ouers gestuur nie omdat die departement dit stelselmatig gaan verwerk. Die aanbod vir ŉ plasing by ŉ skool moet binne sewe skooldae aanvaar word. Die eerste aanbiedinge moet dus teen 8 Oktober vanjaar aanvaar word. Skoolvakansies word nié as deel van die sewe skooldae gesien nie. Ouers kan wél distrikskantore óf die departement se hoofkantoor gedurende die skoolvakansie besoek om ŉ aanbod te aanvaar. ŉ Aanbod kan ook aanlyn aanvaar word by www.gdeadmissions.gov.za “Ons doen ŉ beroep op ouers om kalm te bly. Dit is onmoontlik vir alle ouers om op dieselfde dag ŉ SMS te ontvang. Ouers moet ook onthou dat die kapasiteit van elke skool die finale getal leerders wat daar toegelaat kan word, bepaal.”